Twee kampioene in klubreekse onttroonCollege Rovers se Paddy Doyle (voorsitter), Derek Heiberg (hoofafrigter), Beans Bateman (direkteur van afrigting), Jeff Harper and Kerwin Jean Luc (spanbestuurder) met die Murraybeker. (Foto: Verskaf) College Rovers se Paddy Doyle (voorsitter), Derek Heiberg (hoofafrigter), Beans Bateman (direkteur van afrigting), Jeff Harper en Kerwin Jean Luc (spanbestuurder) met die Murraybeker. (Foto: Verskaf) Twee ligakampioene is Saterdag in die eindstryde van provinsiale klubreekse van hul titels gestroop. Die Goue Leeus-rugbyunie (GLRU) se Pirates-grootuitdaagbeker (PGU) het ŉ nuwe tuiste gekry nadat die NWU Pukke die Universiteit van Johannesburg (UJ) op Wits se veld in die Goudstad met 27-23 geklop het. Die Natalse Moorbekerkampioen (Premierliga), College Rovers, se beker(s) loop oor nadat hy in die bond se uitklopreeks die Murraybeker met ŉ sege van 24-13 by Durban Collegians afgeneem het. UJ se tweede span het die bordjies verhang deur die Pukke met 43-19 te laat les opsê, en laasgenoemde se derde span het Raiders met 13-7 getroef. Wat die Bailybeker betref, het Germiston Simmer, wat die Senior Grootuitdaagbeker (SGU) in die vorige ligabedeling gewen het, Alberton met 52-10 op UJ se Wessportterrein oorrompel. Johannesburg Polisie het die afdelings vir tweede en derde spanne ingepalm deur onderskeidelik vir Alberton met 27-22 en Harlequins met 27-10 te klop. Die Tonne het albei onder-ouderdomstitels gewen, iets wat hopelik veel goeds vir die toekoms van die klub belowe. Sy o.21-span het Unie met 18-7 geklop; en die o.19’s het by verstek gewen nadat Simmer onttrek het. Eldoronians van Eldoradopark is die nuwe houer van die SGU-beker nadat die klub ŉ klompie brak seisoene beleef het. Hy het Tshuma Stingers van Midrand met 26-19 ondergesit. Alexandra is die o.20-kampioen nadat hy Kagiso met 12-0 verslaan het. KZNRU Rovers het naas die Murraybeker ook die Peter Taylorbeker (Premierreserweliga) gewen deur Collegians met 36-27 te oorheers. Hillcrest het die Junior Murraybeker (Eerste Liga) behou deur Vryheid met 45-26 te verslaan; en Westville Old Boys (WOB) het die Keith Parkinsonbeker (Eerste Reserweliga) gewen met ŉ sege van 24-19 oor Newcastle Highlanders. Die Ladysmith Bulldogs het die Findlaybeker (Derde Liga) verower deur Kokstad met 31-15 baas te raak. Collegians se o.20A-span het die Basil Medwaybeker in sy kragmeting teen Rovers met 44-24 gebuit; en sy o.20B-span die DW Geddiebeker nadat hy met 29-13 met Varsity College afgereken het.